钦定古今图书集成/明伦汇编/官常典/第115卷 > 汉
## 钦定古今图书集成/明伦汇编/官常典/第115卷 > 汉

### 高帝元年封十世孙孔聚为蓼侯

按《汉书高祖本纪》不载。按《阙里志》：高帝元年赐孔
聚爵蓼侯。传“子臧、孙琳、曾孙黄俱嗣侯，坐事失爵。”
按《兖州府志》：“九代孙树之子聚，以将事高祖，破项羽
垓下，封蓼平侯。”

高帝十二年，封九世孙孔腾为“奉祀君。”

按《汉书高祖本纪》不载。按《阙里志》，“十二年冬十一
月，行自淮南还，过鲁，以太牢祀孔子，封孔子九世孙
腾为奉祀君。”

### 惠帝 年以孔腾为长沙太傅

按《汉书惠帝本纪》不载。按《阙里志》，“惠帝时以孔腾
为博士，迁长沙太傅，卒，有子忠。”

### 文帝 年征十世孙孔忠为博士封褒侯

按《汉书文帝本纪》不载。按《兖州府志》：“文帝时，征十
世孙忠为博士，封褒侯。忠字子贞，生子武及安国。武
字子威，为临淮太守，是为十一世。生子延年。”

### 武帝 年以十二世孙孔延年为博士臧为太常安国为侍中

按《汉书武帝本纪》，不载。　按《兖州府志》，“武帝时以十
二世孙延年为博士，臧为太常，安国为侍中。延年博
览群书，官至少傅将军。”

### 元帝初元元年赐十三世孙孔霸爵关内侯号褒成君

按《汉书，元帝本纪》，不载。按《孔光传》，光父霸以初元
元年为关内侯食邑。霸上书求奉孔子祭祀，元帝下
诏曰：“‘其令师褒成君关内侯霸以所食邑八百户祀
孔子焉’。故霸还长子福名数于鲁，奉孔子祀。霸薨，子
福嗣。福薨，子房嗣。房薨，子莽嗣。”

### 永光 年以孔澍为鲁从事

按：《汉书元帝本纪》不载。按《阙里志》，“元帝永光间，以
十八代孙澍为鲁从事。”此孔氏任乡官之始

### 成帝 年以十四代孙孔福袭封关内侯

按《汉书成帝本纪》。不载。“按《兖州府志》”云云。

### 绥和元年诏封孔吉为殷绍嘉侯寻进爵为公

按《汉书成帝本纪》，绥和元年春二月癸丑，诏曰：“盖闻
王者必存二王之后，所以通三统也。昔成汤受命，列
为三代，而祭祀废绝。考求其后，莫正孔吉。其封吉为
殷绍嘉侯。三月进爵为公，及周承休侯皆为公，地各
百里。”按《梅福传》：“福上书曰：‘臣闻不在其位，不谋其
政。政者，职也；位卑而言高者，罪也。越职触罪，危言世
患，虽伏质横分，臣之愿也。守职不言，没齿身全，死之
日，尸未腐而名灭，虽有景公之位，伏历千驷，臣不贪
也。故愿台登文石之陛，涉赤墀之涂，当户牖之法，坐
尽平生之愚虑，亡益于时，有遗于世，此臣寝所以不
安，食所以忘味也。愿陛下深省臣言’。”臣闻存人所以
自立也，壅人所以自塞也，善恶之报，各如其事。昔者
秦灭二周，夷六国，隐士不显，佚民不举，绝三统，灭天
道，是以身危子杀，厥孙不嗣，所谓壅人以自塞者也。
故武王克殷，未下车，存五帝之后，封殷于宋，绍夏于
杞，明著三统，示不独有也。是以姬姓半天下，迁庙之
主，流出于户，所谓存人以自立者也。今成汤不祀，殷
人亡后，陛下继嗣久微，殆为此也。《春秋经》曰：“宋杀其
大夫。”《穀梁传》曰：“其不称名姓，以其在祖位，尊之也。”此
言孔子故殷后也，虽不正统，封其子孙以为殷后，礼
亦宜之。何者？诸侯夺宗，圣庶夺嫡。《传》曰：“贤者子孙宜
有土。”而况圣人又殷之后哉？昔成王以诸侯礼葬周
公，而皇天动威，雷风著灾。今仲尼之庙，不出阙里，孔
氏子孙，“不免编户，以圣人而歆匹夫之祀，非皇天之
意也。今陛下诚能据仲尼之素功以封其子孙，则国
家必获其福。又陛下之名，与天亡极。何者？追圣人素
功，封其子孙，未有法也。后圣必以为则，不灭之名，可
不勉哉！”福孤远，又讥切王氏，故终不见纳。武帝时，始
封周后姬嘉为周子南君。至元帝时，尊周子南君为
周承休侯，位次诸侯王。使诸大夫博士求殷后，分散
为十馀姓，郡国往往得其大家，推求子孙，绝不能纪。
时匡衡议以为：“王者存二王后，所以尊其先王而通
三统也。其犯诛绝之罪者绝，而更封他亲为始封君，
上承其王者之始祖。《春秋》之义，诸侯不能守其社稷
者绝。今宋国巳不守其统而”失国矣。则宜更立殷后
为始封君，而上承汤统，非当继宋之绝侯也，宜明得
殷后而已。今之故宋，推求其嫡，久远不可得。虽得其
嫡，嫡之先已绝，不当得立。《礼记》孔子曰：“丘，殷人也，先
师所共传。宜以孔子世为汤后。”上以其语不经，遂见
寝。至成帝时，梅福复言宜封孔子后以奉汤祀。绥和
元年，立二王后，推迹古文，以《左氏》《穀梁》《世本》《礼记》相
明。遂下诏封孔子世为殷绍嘉公。

### 哀帝 年以十五代孙孔房袭关内侯

按《汉书哀帝本纪》，不载。按《兖州府志》，“哀帝世，以孔
子十五世孙房袭封关内侯。房福之子也。”

### 平帝元始元年夏六月封周公后公孙相如为褒鲁侯孔子后孔均为褒成侯奉其祀

按《汉书平帝本纪》云云。按《孔光传》，元始元年，封周
公孔子后为列侯，食邑各二千户。房子莽更封为褒
成侯，后避王莽，更名均。

按《兖州府志》：“元年，追封孔子为褒成宣尼公，封十六
世孙均为鲁国褒成侯，食邑二千户。均字长平，房之
子也。敦笃好学，有文才。初袭关内侯，为尚书郎，至是
因追封孔子，进爵食邑。王莽篡位，拜太尉，不就。有子
曰志。”